
Egy magyar vállalat elemzése WDCF modellel

A vállalatértékelések területén mindmáig a legelterjedtebb módszerek a diszkontált cash-flow alapú modellek különböző válfajai. Ezek főlépéseikben megbecsülik a vállalat várható pénzáramát, majd ezt diszkontálva a vállalat kockázatának megfelelő diszkontlábbal jutnak el a vállalat becsült értékéig. Az értékelés ilyenfajta folyamata során a vállalat működésében rejlő bizonytalanság csak a magasabb diszkontlábban érezteti hatását, miközben a vállalati pénzáramot évről-évre várható értékével becsüljük. Ekkor a várható érték nem tesz különbséget két lényegesen eltérő szórású valószínűségi változó között, ha azok várható értékben megegyeznek, csupán nagyobb hozamot vár el a kockázatosabbtól, ezzel csökkentve annak jelenértékét. Ilyenformán a vállalat kockázatmentes egyenértékes ét számítja a piac kockázati preferenciája szerint. Tanulmányunk során kísérletet teszünk arra, hogy a várható cash-flow elemeit pontbecslések sorozata helyett valószínűségi változókként kezeljük és ezek realizációi alapján számítva a vállalat értékét specifikáljuk annak eloszlását. Célunk ezzel olyan többletinformáció szerzése, amelyet ismerve a befektetők könnyebben el tudják helyezni a befektetési alternatívát saját kockázati preferencia rangsorukban.



